钦定古今图书集成/方舆汇编/边裔典/第124卷 > 北魏
## 钦定古今图书集成/方舆汇编/边裔典/第124卷 > 北魏

### 道武帝登国三年五月北讨库莫奚六月大破之获其四部杂畜十馀万渡弱洛水班赏将士各有差

按《魏书道武帝本纪》云云。按厍莫奚本传，“厍莫奚
国之先，东部宇文之别种也。初为慕容元真所破，遗
落者窜匿松漠之间，其民不絜净，而善射猎，好为寇
钞。登国三年，太祖亲自出讨，至弱洛水南，大破之，获
其四部落马牛羊豕十馀万。帝曰：‘此群狄诸种，不识
德义，互相侵盗，有犯王略，故往征之。且鼠窃狗盗，何
足为患！今中州大乱，吾先平之，然后张其威怀，则无
所不服矣’。”既而车驾南还云中，怀服燕、赵。十数年间，
诸种与厍、莫奚亦皆滋盛。乃开辽海，置戍和龙。诸夷
震惧，各献方物。

====孝文帝延兴三年厍莫奚遣使朝献====延兴四年厍莫奚遣使朝献。

延兴五年五月厍莫奚遣使献名马。

### 承明元年二月厍莫奚遣使朝贡

### 太和元年三月厍莫奚遣使朝贡

按：以上《魏书孝文帝本纪》云云。

太和四年，厍莫奚辄入塞内钞掠，诏切责之。

按《魏书孝文帝本纪》，不载。按《厍莫奚本传》：“高宗、显
祖世，厍莫奚岁致名马文皮。高祖初，遣使朝贡。太和
四年，辄入塞内，辞以畏地豆于钞掠，诏切责之。
太和十七年五月，厍莫奚遣使朝贡。”

按：《魏书孝文帝本纪》云云。

太和二十二年，诏许厍莫奚入塞贸易。

按《魏书孝文帝本纪》，不载。按《厍莫奚本传》：二十二
年，入寇安州营，燕、幽三州兵数千人击走之。后复款
附，每求入塞与交易。诏曰：“厍莫奚去太和二十一年
以前，与安、营二州边民参居，交易往来，并无疑贰。至
二十二年叛逆以来，遂尔远窜。今虽款附，犹在塞表，
每请入塞，与民交易。若抑而不许，乖其归向之心；听
而不虞。或有万一之警，不容依先，任其交易，事宜限
节。交市之日，州遣上佐监之。”自是已后，岁常朝献，至
于武定末不绝。

### 宣武帝正始四年八月厍莫奚遣使朝贡

### 永平二年八月厍莫奚遣使朝献

永平三年十月厍莫奚遣使朝献。

按：以上《魏书宣武帝本纪》云云。

### 延昌元年十月厍莫奚遣使朝献

延昌三年十月厍莫奚遣使朝贡。

按：以上《魏书宣武帝本纪》云云。

### 孝明帝正光四年厍莫奚国遣使朝献

正光五年十二月厍莫奚遣使朝贡。

### 孝昌二年四月厍莫奚国遣使朝贡

按：以上《魏书孝明帝本纪》云云。

### 出帝太昌元年六月厍莫奚国遣使朝贡

按：《魏书出帝本纪》云云。

### 文帝大统五年厍莫奚遣使贡方物

按《周书本纪》不载。按《厍莫奚传》：“厍莫奚，鲜卑之别
种也。其先为慕容晃所破，窜于松漠之间。后种类渐
多，分为五部：一曰辱纥主，二曰莫贺弗，三曰契个，四
曰木昆，五曰室得，每部置俟斤一人。有阿会氏者，最
为豪帅，五部皆受其节度，役属于突厥。而数与契丹
相攻，虏获财畜，因而行赏。死者则以苇薄裹尸，悬之
树”上。大统五年。遣使献其方物。